Blir det våpenhvile i Gaza nå? Dette vet vi om forhandlingene.
ISTANBUL (Aftenposten): Det er håp om en våpenhvile innen kort tid. Men flere hindre gjenstår. USAs president Joe Biden sa mandag kveld at han håper en våpenhvile kan tre i kraft på Gazastripen allerede om en uke. Dersom en slik avtale inngås, har Israel gått med på å stanse krigføringen i Gaza under den muslimske høytiden ramadan, sa Biden. Ramadan begynner 10. mars og varer til 9. april. Men Hamas var raskt ute med å svare at Bidens uttalelse var forhastet. Den speiler ikke «situasjonen på bakken», sa en talsperson tirsdag. De siste ukene har USA og flere arabiske land jobbet på høygir for å lande en avtale. Hva vil den innebære? Dette vet vi foreløpig. Dette inneholder forslaget Tidlig tirsdag ble det kjent at Hamas har fått oversendt et forslag til våpenhvile.  Forslaget skal inneholde: Rundt 130 israelere holdes fortsatt som gissel av Hamas på Gazastripen. Israelske myndigheter tror en femtedel av dem allerede er døde. Minst 8000 palestinere sitter fengslet i Israel. Forslaget skal også innebære at flere tusen telt blir levert til flyktningene på Gazastripen. Det skal også gjøres reparasjoner på bakerier og sykehus mens det er våpenhvile. Hvem skal løslates? Planen er at utvekslingen skal skje i to faser: Den andre fasen skal også ta for seg de mer krevende spørsmålene om en varig våpenhvile og hva som skal skje når krigen er over. Hva sier Israel? Representanter for det israelske militæret og sikkerhetstjenesten er nå i Qatar. Der forhandler de med egyptiske og qatarske meglere. De møter ikke Hamas ansikt til ansikt. Israelske forhandlere skal ha gått med på et krav som tidligere har vært uaktuelt, skriver The New York Times. Det innebærer en utveksling av 15 palestinere som er dømt for særlig alvorlige terroranklager, mot fem kvinnelige israelske soldater. Disse fem inngår i den tidligere nevnte gruppen på 40 gisler. Men statsminister Benjamin Netanyahu krever til gjengjeld at de 15 palestinske fangene ikke får reise tilbake til Gazastripen eller Vestbredden. I stedet skal de utvises til andre land, ifølge Axios. Israelske myndigheter har foreløpig ikke kommentert Bidens uttalelse om at en våpenhvile kan tre i kraft neste mandag. Hva sier Hamas? Hamas skal ha vært skuffet over det opprinnelige forslaget. I utgangspunktet skal Hamas ha bedt om full israelsk tilbaketrekning fra Gaza og en avtale om varig våpenhvile, mot at alle gislene slippes.  De krever også at Israel hever sin 17 år lange blokade av Gazastripen. Netanyahu kalte forslaget for en «vrangforestilling». Mandag skal Hamas likevel ha gått tilbake på noen av sine steileste krav, skriver CNN. Gruppens forhandlere skal blant annet ha senket antallet palestinske fanger som Hamas krever at Israel løslater. Men israelske medier siterer anonyme kilder på at israelske myndigheter tror Hamas vil avvise forslaget. Det skal særlig handle om at Israel ikke vil garantere at våpenhvilen blir varig, ifølge kildene. Til tross for skepsis fra partene, sier de qatarske meglerne at de er optimistiske. Hvis partene blir enige, er krigen over da? Det er slett ikke sikkert. Netanyahu har vært helt tydelig på at Israel akter å fortsette krigen, med eller uten en avtale.  Han har sagt at krigen ikke kan vinnes uten at israelske styrker går inn i Rafah. Det vil bli et blodbad, frykter blant annet FN. Hamas har sagt at de vil bruke den andre fasen av forhandlingene til å vurdere hva som er nødvendig for at våpenhvilen skal vare, ifølge CNN. Hva som vil skje når ramadan er over, avhenger altså helt av hvordan forhandlingene fortsetter etter den første runden med utvekslinger.
Det er håp om en våpenhvile på Gazastripen, men flere hindre gjenstår. USAs president Joe Biden og Israel har uttrykt håp om våpenhvile under ramadan. Hamas kaller Bidens utsagn for forhastet. Hamas har fått et våpenhvileforslag om 40 dagers pause. I forslaget er også inkludert daglig nødhjelp, gissel- og fangeutveksling, samt leveranse av telt og reparasjoner på nødvendige fasiliteter i Gaza. Partene er usikre og krever forskjellige ting. Hamas vil ha full israelsk tilbaketrekning og varig våpenhvile. Israel vil ikke garantere en varig våpenhvile og statsminister Netanyahu insisterer på å fortsette krigen.